C 80/14
EL
Επίσημη Εφημερίδα της Ευρωπαϊκής Ένωσης
3.3.2023
Για μέτρα που συμβάλλουν στην ασφάλεια του ενεργειακού εφοδιασμού, τα κράτη μέλη καλούνται επίσης να δίνουν προσοχή στη διάσταση της κυβερνοασφάλειας των έργων, ώστε να μειώνονται όσο το δυνατόν περισσότερο οι δυνητικοί κίνδυνοι διακοπών της παροχής ενέργειας.
β)
Ενίσχυση της ενεργειακής απόδοσης των κτιρίων και των κρίσιμων ενεργειακών υποδομών, απανθρακοποίηση της βιομηχανίας, αύξηση της παραγωγής και της χρήσης βιώσιμου βιομεθανίου, ανανεώσιμου υδρογόνου ή υδρογόνου από μη ορυκτές πηγές και αύξηση του μεριδίου και επιτάχυνση της ανάπτυξης της ανανεώσιμης ενέργειας 1) Εδώ περιλαμβάνονται μέτρα όπως οι ανακαινίσεις κτιρίων για σκοπούς ενεργειακής απόδοσης, συμπεριλαμβανομένων μέτρων βελτίωσης της ενεργειακής απόδοσης ή ενσωμάτωσης ανανεώσιμων πηγών ενέργειας, ή η απανθρακοποίηση των συστημάτων θέρμανσης και ψύξης, ή μέτρα ενεργειακής απόδοσης σε αποδοτικά συστήματα τηλεθέρμανσης και τηλεψύξης, ή οικονομικά και ενεργειακά αποδοτικές βελτιώσεις για επιχειρήσεις, δηλαδή εκείνες που θα εφαρμόσουν τις συστάσεις που προκύπτουν από τους ενεργειακούς ελέγχους.
Τα εν λόγω μέτρα θα μείωναν την εξάρτηση από τα ορυκτά καύσιμα και θα στήριζαν την ανάπτυξη ανανεώσιμων πηγών ενέργειας.
Ο στόχος αυτός θα μπορούσε, για παράδειγμα, να επιτευχθεί με: — παροχή στήριξης για ανακαινίσεις και τεχνολογίες που βελτιώνουν την ενεργειακή απόδοση των κτιρίων, για παράδειγμα, τουλάχιστον κατά 30 % κατά μέσο όρο (με προτιμησιακή πρόσβαση για τα κτίρια με τις χειρότερες επιδόσεις και τα νοικοκυριά χαμηλού εισοδήματος)· — απανθρακοποίηση των συστημάτων θέρμανσης και ψύξης ώστε να καταστούν αποδοτικά, όπως αντλίες θερμότητας (συμπεριλαμβανομένων υβριδικών αντλιών θερμότητας), ιδιαιτέρως ενεργειακά αποδοτικά συστήματα τηλεθέρμανσης και τηλεψύξης που αξιοποιούν ανανεώσιμες πηγές ενέργειας, φωτοβολταϊκά συστήματα, αποθήκευση ενέργειας για επιτόπια ανανεώσιμη ενέργεια, έξυπνοι θερμοστάτες κ.λπ.· — ανάπτυξη ειδικών χρηματοδοτικών μέσων ή συνεισφορά στην παροχή εγγυήσεων του InvestEU για τη στήριξη επενδύσεων στην ενεργειακή ανακαίνιση κτιρίων (όπως μετασκευές των οικιστικών και μη οικιστικών κτιρίων με τις χειρότερες επιδόσεις, απανθρακοποίηση των συστημάτων θέρμανσης και εγκατάσταση ανανεώσιμων πηγών ενέργειας επιτόπου)· — δημιουργία εθνικών ή περιφερειακών μηχανισμών τεχνικής βοήθειας για τη στήριξη της ανάπτυξης μεγάλης σειράς οικονομικά υγιών έργων ενεργειακής απόδοσης και ανακαίνισης κτιρίων που προσελκύουν ιδιώτες επενδυτές· — σύσταση νέων ή ενίσχυση υφιστάμενων εθνικών ταμείων ενεργειακής απόδοσης με ειδικά χρηματοδοτικά μέσα για έργα ενεργειακής απόδοσης και ανακαίνισης κτιρίων· — επικαιροποίηση της νομοθεσίας σχετικά με την οικοδόμηση και τα κτίρια, ώστε να απαιτείται οι νέες κατασκευές και οι ανακαινίσεις να είναι ενεργειακά αποδοτικότερες· — νομοθετικά μέτρα που απαιτούν την υποχρεωτική εγκατάσταση έξυπνων μετρητών ενέργειας στα κτίρια.
2) Ο στόχος της απανθρακοποίησης της βιομηχανίας καλύπτεται ειδικότερα στο παρακάτω πλαίσιο.
3) Ο στόχος της στήριξης της ανάπτυξης βιώσιμου βιομεθανίου και υδρογόνου αφορά επενδύσεις για την αύξηση της ικανότητας παραγωγής και της χρήσης βιώσιμου βιομεθανίου (συμπεριλαμβανομένων των συνδέσεων που καθιστούν δυνατή την ανάμειξή του στις υποδομές αερίου) και για την αύξηση της ικανότητας παραγωγής ανανεώσιμου υδρογόνου (8) (συμπεριλαμβανομένης της αύξησης της αντίστοιχης ικανότητας παραγωγής ενέργειας από ανανεώσιμες πηγές που είναι αναγκαία για την παραγωγή ανανεώσιμου υδρογόνου).
Οι στόχος αφορά επίσης επενδύσεις σε ικανότητα παραγωγής υδρογόνου από μη ορυκτές πηγές (9) και σε ειδικές υποδομές υδρογόνου, συμπεριλαμβανομένων αγωγών, εγκαταστάσεων αποθήκευσης και λιμενικών τερματικών σταθμών.
Οι αντίστοιχες μεταρρυθμίσεις θα μπορούσαν να συνίστανται σε κίνητρα για επενδύσεις στην παραγωγή ή τη χρήση βιώσιμου βιομεθανίου και βιοαερίου (ποσοστώσεις, σύμβαση επί διαφορών) ή μεταρρυθμίσεις που σχεδιάζουν κατάλληλο νομοθετικό πλαίσιο και ρυθμιστικά καθεστώτα για την παραγωγή, τη χρήση, τη μεταφορά και την αποθήκευση ανανεώσιμου υδρογόνου ή υδρογόνου από μη ορυκτές πηγές, με έμφαση σε τομείς που είναι δύσκολο να απανθρακοποιηθούν, σύμφωνα με τη στρατηγική της ΕΕ για το υδρογόνο.
(8) Ως ανανεώσιμο υδρογόνο νοείται το υδρογόνο που παράγεται από ανανεώσιμες πηγές ενέργειας σύμφωνα με τις μεθοδολογίες που ορίζονται για τα υγρά και αέρια καύσιμα κίνησης μη βιολογικής προέλευσης από ανανεώσιμες πηγές στην οδηγία (ΕΕ) 2018/2001 και στις σχετικές εκτελεστικές και κατ’ εξουσιοδότηση πράξεις.
(9) Για το υδρογόνο από μη ορυκτές πηγές, ανατρέξτε στο προσωρινό πλαίσιο κρίσης για τη λήψη μέτρων κρατικής ενίσχυσης με σκοπό τη στήριξη της οικονομίας μετά την επίθεση της Ρωσίας κατά της Ουκρανίας (2022/C 426/01) ως σημείο αναφοράς.
Στο πλαίσιο του στόχου για την παραγωγή και τη χρήση ανανεώσιμου υδρογόνου και υδρογόνου από μη ορυκτές πηγές, δεν είναι δυνατή η παροχή στήριξης για υδρογόνο που παράγεται μέσω πυρόλυσης αερίου ή αναμόρφωσης μεθανίου με ατμό με δέσμευση και αποθήκευση άνθρακα.